Midde-Ooste: Al hoe meer oproepe om vergelding(Argieffoto: Amerikaanse weermag) Die leier van Iran se Revolusionêre Wag dreig om plekke wat deur die Verenigde State van Amerika (VSA) gesteun word “aan die brand te steek” ná ŉ hooggeplaaste Iranse generaal verlede week in ŉ Amerikaanse lugaanval dood is. Hossein Salami het dié onderneming voor ŉ skare van duisende mense gegee wat op ŉ plein in Kerman, tuisdorp van die oorlede genl.maj. Kassem Soleimani, saamgedrom het. Die skare het geantwoord met die woorde “dood vir Israel”. Soleimani, Iran se top- militêre bevelvoerder, het Vrydag gedurende ŉ Amerikaanse lugaanval op Irak in Bagdad gesterf. Soleimani (62) was die hoof van dié land se elite Koeds-mag. Salami se belofte weerspieël dié van ander top Iranse amptenare – van die opperleier Ayatollah Ali Khamenei tot ondersteuners van die Islamitiese Staat (IS) – wat eis dat daar vergelding is teen die VSA vir ŉ sterfte wat spanning in die Midde-Ooste byna tot breekpunt gedryf het. In Kerman het roubeklaers, geklee in swart, plakkate met foto’s van Soleimani vertoon. Die openbare rou is ŉ ongekende eer vir ŉ man wat deur talle Irannese as ŉ volksheld beskou word vir sy werk as leier van die Revolusionêre Wag se Koeds-mag. Die VSA pak die skuld vir die dood van Amerikaanse soldate in Irak op Soleimani en beskuldig hom ook daarvan dat hy nuwe aanvalle beplan het voordat hy Vrydag in ŉ lugaanval naby die lughawe in Bagdad doodgemaak is. Soleimani het ook magte in Sirië gelei om pres. Bashar al-Assad in ŉ uitgerekte oorlog by te staan en het opgetree as die leier vir Irannese gevolmagtigdes in lande soos Irak, Libanon en Jemen. ‘n Lugfoto wys die duisende mense wat rou oor die dood van genl.maj. Kassem Soleimani. (Foto: Kantoor van die Irannese Opperleier/AP) Sy dood het Teheran reeds genoop om die oorblywende beperkings op sy 2015-kernooreenkoms met ander wêreldmagte te laat vaar, terwyl sy opvolger en andere dreig met vergelding. In Bagdad het die parlement gevra dat alle Amerikaanse soldate uit Irak geskop word, ŉ kwessie wat sommige ontleders meen kan lei tot ŉ terugkeer van IS-militante. Soleimani se oorskot en dié van ander mense wat in die lugaanval dood is, is na die sentrale plein in Kerman geneem. Dit is ŉ woestynstad wat omring word deur berge. Soleimani word later vandag daar begrawe. Salami het Soleimani se werk geloof en gesê as ŉ martelaar gaan hy ŉ selfs groter gevaar vir Iran se vyande inhou. “Ons gaan wraak neem,” het Salami gesê, waarna hy geantwoord is met die woorde “dood vir Israel”. Israel is ŉ jarelange streeksvyand van Iran. Iran se parlement het intussen ŉ dringende wetsontwerp deurgevoer waarin die VSA se militêre bevelsmag in die Pentagon in Washington – en diegene wat namens hom optree – tot terroriste verklaar word. Die maatreël is ŉ weerspieëling van ŉ besluit deur Amerikaanse pres. Donald Trump in April verlede jaar om die Revolusionêre Mag tot terreurgroep te verklaar. Die Amerikaanse departement van verdediging het dié klassifikasie gebruik om die aanval te steun waarin Soleimani eindelik gesterf het. Die besluit deur die Iranse parlement, wat met behulp van ŉ spesiale prosedure blitsig deurgevoer is, volg op dreigemente van amptenare landwyd dat Soleimani se dood gewreek gaan word. Dinsdag het Iran se minister van buitelandse sake, Mohammad Javad Zarif, gesê die VSA het sy aansoek om ŉ visum om na New York te reis vir ŉ vergadering van die Verenigde Nasies (VN), afgekeur. Die VSA, as gasheer van die VN se hoofkantoor, is veronderstel om buitelandse amptenare toe te laat om sulke vergaderings by te woon. “Die wêreld is nie beperk tot New York nie en jy kan met die Amerikaanse mense vanuit Teheran praat. Dis presies wat ons gaan doen,” het Zarif gesê. Die Amerikaanse departement van buitelandse sake het nie op ŉ versoek om kommentaar gereageer nie.